KIRJALLINEN KYSYMYS E-1188/02 esittäjä(t): Caroline Lucas (Verts/ALE) komissiolle. Kestävään kehitykseen kohdistuvien vaikutusten arviointi EU:n ja Meksikon välisen sopimuksen osalta.



Virallinen lehti nro 028 E , 06/02/2003 s. 0082 - 0083



KIRJALLINEN KYSYMYS E-1188/02 esittäjä(t): Caroline Lucas (Verts/ALE) komissiolle (26. huhtikuuta 2002) Aihe: Kestävään kehitykseen kohdistuvien vaikutusten arviointi EU:n ja Meksikon välisen sopimuksen osalta Kestävä kehitys on yksi perustamissopimuksen keskeisiä tavoitteita. Kuten Euroopan unioni aivan oikein tunnustaa, kestävyydellä on sekä sisäinen että ulkoinen ulottuvuus. Sopusoinnussa tämän tunnustuksen kanssa Göteborgin Eurooppa-neuvosto päätti, että kaikki uudet kauppaa koskevat ehdotukset alistettaisiin kestävään kehitykseen kohdistuvien vaikutusten arviointiin (SIA) kuten EU:n kestävän kehityksen strategiassa on sovittu. Ulkopuoliset asiantuntijat suorittaisivat ja julkistaisivat ne. Komission asiakirjan(1) mukaan noin 10 prosenttia EU:n kaupan osaston käytettävissä olevista määrärahoista käytetään SIA-arviointeihin vuonna 2002. EU:n ja Meksikon välinen sopimus on neuvoteltu ja se on tullut voimaan ennen edellä mainittujen neuvoston päätelmien tekemistä. Kuitenkin kestävä kehitys oli ollut EU:n tavoite jo aikaisemmin. Millä tutkimuksilla tai millä mekanismeilla komissio on varmistanut, että EU:n ja Meksikon välinen sopimus ei heikennä sen kestävää kehitystä koskevia tavoitteita? Julkistetaanko nämä tutkimukset? Voiko Euroopan parlamentti tai voivatko sen yksittäiset jäsenet saada näitä tutkimuksia pyynnöstä käyttöönsä? Aikooko EU suorittaa säännöllisiä SIA-arviointeja tukeakseen EU:n ja Meksikon välisen sopimuksen tulevaa kehitystä? (1) SEC(2002) 271. Christopher Pattenin komission puolesta antama vastaus (27. toukokuuta 2002) Kuten arvoisa parlamentin jäsen mainitsee, EU:n ja Meksikon välinen kokonaisvaltainen sopimus on neuvoteltu ja astunut voimaan, ennen kuin neuvoston päätelmät kestävän kehityksen vaikutusten arvioinnista hyväksyttiin. Yhteisön ja Meksikon vapaakauppa-aluetta koskeviin päätöksiin sisältyi kuitenkin tarkistuslauseke, jossa todetaan, että kolmen vuoden kuluttua niiden voimaan astumisesta osapuolet keskustelevat joidenkin ensimmäisiin päätöksiin sisältymättömien tuotteiden ja alojen vapauttamisesta. Tämä muutos tehdään noudattaen kaikkia unionin sääntöjä ja menettelyjä, jolloin on hyvä tilaisuus ottaa huomioon Göteborgin Eurooppa-neuvoston (15.16. kesäkuuta 2001) päätelmät. Lisäksi komissiota sitoo EY:n perustamissopimus, jonka mukaisesti sen on sisällytettävä ympäristönäkökohdat kaikkiin yhteisön politiikan osa-alueisiin ja edistettävä kestävää kehitystä. Tätä silmällä pitäen komissio on sisällyttänyt edellä mainittuun sopimukseen lausekkeita yhteistyöstä ympäristöalalla. Tätä varten kokonaisvaltaisen sopimuksen 34 artiklassa todetaan, että kaikessa unionin ja Meksikon toteuttamassa yhteistyössä otetaan huomioon tarve säilyttää ympäristön tasapaino ja ekologinen tasapaino. Kyseisessä artiklassa mainitaan myös erityisesti yhteistyön kehittäminen ympäristön huononemisen ehkäisemiseksi, luonnonvarojen säilyttämisen ja kestävän hoidon edistäminen, ympäristölainsäädäntöä koskevan tiedon ja kokemuksen kehittäminen, levittäminen ja vaihtaminen, sen noudattamisen edistämiseksi tarkoitettujen taloudellisten kannustimien käytön rohkaiseminen, ympäristöjohtamisen lujittaminen hallinnon kaikilla tasoilla, henkilöstön koulutuksen, ympäristökysymyksiä koskevan valistuksen ja yhteisten tutkimushankkeiden edistäminen ja sosiaalisen osallistumisen kanavien kehittäminen. Komissio on painottanut ympäristöä laaja-alaisena kysymyksenä maakohtaisessa stretegia-asiakirjassa, jossa esitetään ensisijaiset yhteistyötoimet, jotka toteutetaan Meksikon kanssa vuosina 20022006. Lisäksi EU:n ja Meksikon välisessä kokonaisvaltaisessa sopimuksessa ennakoidaan neuvotteluja kahdenvälisestä ympäristösopimuksesta, jota parhaillaan tarkastellaan.